དེ་ལྟ་བུའི་ཇོ་ནང་ཁྲིད་བརྒྱའི་ཁྲིད་ལུང་ལེགས་པར་ཐོབ་ན།ནང་བསྟན་མདོ་སྔགས་གཉིས་ཀྱི་ཟབ་ཁྲིད་ཕལ་ཆེར་ཐོབ་ཡོད་ལ།དེའི་རྒྱབ་ཆོས་ནི་འཇམ་མགོན་ཀོང་སྤྲུལ་རིན་པོ་ཆེས་ལེགས་བསྒྲིགས་མཛད་པའི་མཛོད་ལྔའི་ཡ་གྱལགདམས་ངག་མཛོདདེ་སྒྲུབ་བརྒྱུད་ཤིང་རྟ་བརྒྱད་ཀྱི་ཆོས་བཀའ་ལེགས་བསྒྲིགས་མཛད་པ་དེ་ཡིན་ལ།དེའི་ཁྲིད་ལུང་ཀྱང་ཐོབ་ན།དེ་གཉིས་ཀྱི་ནང་དུ་མ་འདུས་པའི་ནང་བསྟན་ཆོས་ལུགས་ཀྱི་ཟབ་ཁྲིད་ཅིག་ཧ་ལམ་མེད་ཅེས་བཤད་ཆོགདཔེར་ན།ཇོ་ནང་ཁྲིད་བརྒྱའི་ནང་དུ་བློ་སྦྱོང་དོན་བདུན་མ་སོགས་བློ་སྦྱོང་གི་སྐོར་དང་།མ་ཅིག་གཅོད་ཀྱི་ཁྲིད་ཡིག་སོགས་ཞི་བྱེད་ཀྱི་ཆོས་སྐོར།སེམས་ཉིད་ངལ་གསོ་སོགས་རྫོགས་ཆེན་གྱི་སྐོར།སྐྱེས་བུ་གསུམ་གྱི་ཁྲིད་ཡིག་སོགས་ལམ་རིམ་གྱི་སྐོར།དབུ་མ་ཆེན་པོའི་ཁྲིད་ཡིག་སོགས་དབུ་མའི་ལྟ་ཁྲིད་སྐོར།བཀའ་གདམས་ལྐོག་ཁྲིད་སོགས་བཀའ་གདམས་ཀྱི་སྐོར།ཤེས་ཕྱིན་བཀའ་བབས་ཁྲིད་ཡིག་སོགས་འཁོར་ལོ་བར་བའི་སྐོར།བྱམས་ཆོས་སྡེ་ལྔའི་ཁྲིད་ཡིག་སོགས་འཁོར་ལོ་ཐ་མའི་དགོངས་འགྲེལ་གྱི་སྐོར།ལམ་འབྲས་སོགས་ས་སྐྱའི་ཆོས་སྐོར།ནཱ་རོ་ཆོས་དྲུག་སོགས་བཀའ་བརྒྱུད་པའི་ཆོས་སྐོར།དུས་འཁོར་སྦྱོར་དྲུག་སོགས་ཇོ་ནང་ཆོས་སྐོར།སྟག་ལུང་པའི་ཆོས་དྲུག་སོགས་སྟག་ལུང་ཆོས་སྐོར།རང་སྟོང་གི་ལྟ་ཁྲིད་སོགས་ཐལ་འགྱུར་བའི་སྐོར།བསྙེན་སྒྲུབ་སོགས་ཨོ་རྒྱན་པའི་ཆོས་སྐོར།གསང་འདུས་རིམ་ལྔ་སོགས་རྒྱུད་སྡེའི་བསྐྱེད་རྫོགས་ཀྱི་སྐོར།སྤྱན་རས་གཟིགས་ཀྱི་ཁྲིད་ཡིག་སོགས་ཡི་དམ་གྱི་སྐོར།དཔལ་གུར་གྱི་མགོན་པོའི་ནང་ཁྲིད་སོགས་ཆོས་སྐྱོང་སྲུང་མའི་སྐོར་སོགས།མདོར་ན་ནང་བསྟན་གྲུབ་མཐའ་རིས་སུ་མ་ཆད་པའི་མན་ངག་ཟབ་མོའི་ཁྲིད་ཡིག་མ་ཚང་བ་མེད་པ།གང་ལས་བརྒྱུད་པའི་ཁུངས་བཅས་གསལ་བོར་སྟོན་པའི་བསྟན་བཅོས་རྨད་དུ་བྱུང་བ་ཞིག་ཡིན།